ส่วนที่ 3

ฐานะการเงินและผลการดำเนินงาน

13. ข้อมูลทางการเงินที่สำคัญ

ประกอบด้วย งบการเงินที่ผ่านการตรวจสอบจากผู้สอบบัญชีรับอนุญาตแล้ว
และอัตราส่วนทางการเงินที่สำคัญของบริษัทฯ และบริษัทย่อยดังนี้

13.1 สรุปรายงานการสอบบัญชี ในระยะ 3 ปีที่ผ่านมาเป็นแบบไม่มีเงื่อนไข
ปรากฏตามเอกสารแนบ 5.2

13.2 ข้อมูลสรุปงบการเงินรวมของบริษัทฯ และบริษัทย่อย เปรียบเทียบ 3 ปีที่ผ่านมา
ปรากฏตามเอกสารแนบ 5.3, 5.4, 5.5, 5.6

13.3 อัตราส่วนทางการเงินที่สำคัญ
ซึ่งสะท้อนถึงฐานะการเงินและผลการดำเนินงานในธุรกิจหลักของบริษัทฯ และบริษัทย่อย
เปรียบเทียบ 3 ปีที่ผ่านมา ปรากฏตามเอกสารแนบหมายเลข 5.7

14. คำอธิบายและการวิเคราะห์ของฝ่ายจัดการ(Management Discussion and Analysis)

ในระหว่างปี 2557 สภาวะทางเศรษฐกิจ สังคม และการเมืองของประเทศไทย
อยู่ในช่วงการปฏิรูป และมีความหวังไปในทางที่ดีขึ้น
ซึ่งมีบางอุตสาหกรรมหรือบางประเภทของธุรกิจได้รับผลกระทบจากสภาวะการณ์นี้
บางประเภทธุรกิจของบริษัทฯ ซึ่งลงทุนอยู่ก็ได้รับผลกระทบจากการณ์นี้เช่นกัน
เช่นธุรกิจผลิตชิ้นส่วนรถยนต์ ธุรกิจการค้าคอมพิวเตอร์ เป็นต้น แต่ด้วยนโยบายการลงทุนของบริษัทฯ
แบ่งเป็นทั้งในประเทศและต่างประเทศ อีกทั้งมีหลายธุรกิจ จึงกระจายความเสี่ยง
และปรับสมดุลระหว่างกัน กล่าวคือ ในปีที่ผ่านมา
ธุรกิจผลิตกระแสไฟฟ้าในประเทศสาธารณรัฐประชาชนจีนที่บริษัทฯ ลงทุนอยู่ มีผลการดำเนินงานดีขึ้น
เป็นต้น

14.1. ภาพรวมผลการดำเนินงานและปัจจัยที่ทำให้มีการเปลี่ยนแปลงที่สำคัญ

ในรอบปี 2557 ผลการดำเนินงานตามงบการเงินเฉพาะกิจการของบริษัทฯ
ซึ่งคำนวณตามวิธีราคาทุน มีกำไรสุทธิ 1,205.79 ล้านบาท ลดลง 243.97 ล้านบาท
หรือลดลงร้อยละ 16.83 สาเหตุหลักเนื่องจากปี 2556 บริษัทฯ ได้รับเงินปันผลจากกลุ่มโรงไฟฟ้า
Jiangsu-Union Cogeneration ก่อนจดทะเบียนโอนกรรมสิทธิ์การขายหุ้นจำนวน 600 ล้านบาท
ในขณะที่รับรู้กำไรจากการขายเงินลงทุนดังกล่าวจำนวน 173 ล้านบาท
สาเหตุการขายเงินลงทุนเหล่านั้นเนื่องจากแนวโน้มธุรกิจกลุ่มนี้จะได้รับผลตอบแทนไม่คุ้มกับเงินลงทุนอีกต่อไป
รายการดังกล่าวเป็นเหตุการณ์ที่เกิดขึ้นเสร็จสิ้นภายในปี 2556 ซึ่งไม่มีรายการทำนองนี้ในปี 2557

ผลกำไรสุทธิตามงบการเงินเฉพาะกิจการ คำนวณโดยใช้วิธีราคาทุน จะไม่เท่ากับในงบการเงินรวม

ภาพรวมผลการดำเนินงานตามงบการเงินรวม ซึ่งคำนวณโดยวิธีส่วนได้เสีย ปี 2557
มีกำไรสุทธิส่วนที่เป็นของผู้ถือหุ้นของบริษัทฯ จำนวน1,003.25 ล้านบาท เพิ่มขึ้น 64.72 ล้านบาท
หรือเพิ่มขึ้นร้อยละ 6.89 เมื่อเทียบกับปี 2556 ซึ่งมีกำไรสุทธิส่วนที่เป็นของผู้ถือหุ้นของบริษัทฯ
จำนวน 938.53 ล้านบาท สาเหตุหลักของการเปลี่ยนแปลงผลการดำเนินงานดังกล่าว
เกิดจากผลกระทบของปัจจัยและเหตุการณ์สำคัญที่เกิดขึ้นดังนี้

14.1.1 การเพิ่มและลดธุรกิจลงทุน

ประเภทธุรกิจหลักของบริษัทฯ คือ การลงทุน สืบเนื่องจากปี 2556 ที่บริษัทฯ
ลดหรือจำหน่ายเงินลงทุนประเภทธุรกิจโรงไฟฟ้าบางส่วน ในมณฑลเจียงซู กล่าวคือ
กลุ่มธุรกิจโรงไฟฟ้า Jiangsu-Union Cogeneration Group จำนวน 3 บริษัท
ตามรายละเอียดซึ่งเปิดเผยไว้ในหมายเหตุประกอบงบการเงิน ข้อ 25 เรื่อง
“ผลตอบแทนและกำไรจากการจำหน่ายเงินลงทุนในบริษัทร่วมรอการจำหน่าย”
ซึ่งสาเหตุการจำหน่ายเงินลงทุนดังกล่าวเนื่องจากคาดว่า
แนวโน้มผลตอบแทนจะไม่คุ้มกับการลงทุนอีกต่อไป ในการนี้ บริษัทฯ
ได้รับเงินค่าขายเงินลงทุนดังกล่าวตามงบการเงินรวม เป็นจำนวน 1,902.42 ล้านบาท
และได้รับเงินปันผลก่อนจดทะเบียนโอนกรรมสิทธิ์ 776.79 ล้านบาท รวมเป็นผลตอบแทนทั้งสิ้น
2,679.21 ล้านบาท ในปี 2557 บริษัทฯ ไม่มีผลตอบแทนทำนองเดียวกันนี้
ซึ่งเป็นปัจจัยหนึ่งที่ทำให้ผลการดำเนินงานมีความเปลี่ยนแปลง หลังจากนั้น บริษัทฯ
ได้แสวงหาเงินลงทุนใหม่ เพื่อหาโอกาสเพิ่มผลตอบแทนจากเงินลงทุนระยะยาว

ต่อมาเมื่อวันที่ 12 มิถุนายน 2557 มีการเพิ่มประเภทธุรกิจใหม่ คือ ธุรกิจโรงแรม
โดยบริษัทย่อยแห่งใหม่ ชื่อ บริษัท เดอะรอยัลโฮเต็ล จำกัด ซึ่งมีทุนจดทะเบียน 3,000 ล้านบาท
ลงทุนโดย บริษัท สหยูเนี่ยน จำกัด (มหาชน) ร้อยละ 96.22 เข้าซื้อ ที่ดิน อาคาร อุปกรณ์
และระบบสาธารณูปโภคที่เกี่ยวข้อง และรับโอนธุรกิจโรงแรม จากบริษัทที่ไม่เกี่ยวข้องกันแห่งหนึ่ง
ในราคา 3,200 ล้านบาท ประกอบธุรกิจโรงแรมภายใต้ชื่อทางการค้า คือ โรงแรมฮิลตัน หัวหิน
รีสอร์ท แอนด์ สปา ซึ่งตั้งอยู่ที่อำเภอหัวหิน จังหวัดประจวบคีรีขันธ์ อย่างไรก็ตาม บริษัทฯ
ได้ทำการประเมินมูลค่าทรัพย์สิน และประเมินมูลค่ากิจการดังกล่าว
โดยผู้ประเมินราคาอิสระที่ได้รับความเห็นชอบจากสำนักงาน ก.ล.ต. การเข้าทำรายการนี้
ถือเป็นการรวมธุรกิจตามมาตรฐานการบัญชี ฉบับที่ 3 เรื่องการรวมธุรกิจ ซึ่งบริษัทฯ
ได้ปฏิบัติตามมาตรฐานฉบับดังกล่าวเสร็จสิ้นแล้วภายในกำหนดคือ 12 เดือน นับจากวันซื้อ บริษัทฯ
ได้ดำเนินการแล้วเสร็จ ภายในไตรมาส 4 ปี 2557 โดยสรุปแล้วภายใต้มูลค่าซื้อขาย จำนวน
3,200 ล้านบาท นั้น มีมูลค่าความนิยมในการซื้อธุรกิจ จำนวน 521.72 ล้านบาท
รวมอยู่ด้วยซึ่งประกอบด้วยโอกาสทางธุรกิจจากการได้มาซึ่งโรงแรมระดับห้าดาว
ที่พร้อมดำเนินธุรกิจทันที ตั้งแต่วันซื้อธุรกิจ ตลอดจนลักษณะทางกายภาพของโรงแรมด้านต่างๆ เช่น
สถานที่ตั้ง สิ่งแวดล้อมโดยรอบ
ตลอดจนเอกสักษณ์ของลักษณะอาคารในสถานที่นั้นที่มีมูลค่าเพิ่มของรายการนี้ อนึ่ง การลงทุนนี้
เป็นการเพิ่มเงินลงทุนระยะยาว และเพิ่มประเภทธุรกิจใหม่ ซึ่งต้องใช้ระยะเวลาในการคืนทุนต่อไป
ผลการเพิ่มเงินลงทุนนี้ ทำให้ไม่มีดอกเบี้ยรับส่วนที่เคยได้รับ ในปี 2556 จากพันธบัตร ประมาณ 38
ล้านบาท

14.1.2 ทิศทาง แนวโน้ม สภาวะเศรษฐกิจ

ในปี 2557 สภาวะเศรษฐกิจในประเทศไทยโดยรวม มีทิศทางชะลอตัว
อัตราการเติบโตทางเศรษฐกิจชะลอตัว ส่งผลให้สินค้าคงทนมีการขยายตัวน้อย
อัตราการขายเจริญเติบโตน้อยกว่าปีที่ผ่านมาบางประเภทธุรกิจของกลุ่มบริษัท
ได้รับผลกระทบจากสภาวะเศรษฐกิจที่ชะลอตัวคือ อุตสาหกรรมพลาสติก
ที่ผลิตชิ้นส่วนสำหรับอุตสาหกรรมการผลิตรถยนต์ และส่วนของธุรกิจการค้าประเภทขายอุปกรณ์
และเครื่องคอมพิวเตอร์ มียอดขายที่ลดลงเมื่อเทียบกับปีที่ผ่านมา

14.1.3 เหตุการณ์ผิดปกติที่ไม่พึงประสงค์ให้เกิด

เมื่อวันที่ 14 พฤษภาคม 2557
ได้เกิดอัคคีภัยขึ้นภายในอาคารโรงงานผลิตกระติกน้ำสุญญากาศของบริษัทย่อยแห่งหนึ่ง ชื่อ บริษัท
ยูเนี่ยนโชจิรุชิ จำกัด ที่นิคมอุตสาหกรรมบางชัน ซึ่งทำให้สินค้าคงเหลือที่อยู่ภายในอาคาร
และตัวอาคารดังกล่าว เกิดความเสียหาย บริษัทฯ
คาดว่าไม่มีผลกระทบที่เป็นสาระสำคัญต่อผลการดำเนินงานโดยรวมของบริษัทฯ เนื่องจากบริษัทฯ
มีการทำประกันภัยคุ้มครองความเสี่ยงภัยทุกชนิดไว้แล้ว ปัจจุบัน บริษัทฯ
ยังไม่สามารถสรุปมูลค่าเงินประกันที่จะได้รับชดเชยจากบริษัทประกันภัยอย่างไรก็ตาม บริษัทฯ
ได้บันทึกขาดทุนจากความเสียหายที่เกิดขึ้นแยกเป็นรายการต่างหาก ในงบการเงินปี 2557 แล้ว
ภายใต้หัวข้อ “ขาดทุนจากการตัดจำหน่ายสินค้าคงเหลือ” จำนวน 34 ล้านบาท และ
“ขาดทุนจากการตัดจำหน่าย ที่ดิน อาคาร และอุปกรณ์” จำนวน 14 ล้านบาท เมื่อบริษัทฯ
ได้รับเงินคืนจากบริษัทประกันภัยแล้ว จึงจะบันทึกเป็นรายได้ต่อไป เหตุการณ์นี้
ส่งผลให้ระหว่างไตรมาสที่ 2 ยอดขายและกำไรลดลง แต่โดยรวมทั้งปีแล้ว บริษัทฯ
มีปริมาณการขายที่เพิ่มขึ้น ซึ่งภายใต้ส่วนงานพลาสติก ยาง และโลหะ มีรายได้
และกำไรส่วนงานเพิ่มขึ้นจากปีที่แล้ว ร้อยละ 6.32 และร้อยละ 3.41 ตามลำดับ
ซึ่งปรากฏตามรายละเอียดในหมายเหตุประกอบงบการเงิน หัวข้อที่ 29 เรื่อง
ข้อมูลทางการเงินจำแนกตามส่วนงาน บริษัทฯ ได้บริหารความเสี่ยงด้านนี้
โดยขยายโรงงานไปยังเขตบางปะกง ที่มีพื้นที่บริเวณกว้างกว่าที่เดิม
และบริหารจัดการป้องกันเรื่องนี้ให้ดีมากขึ้น

14.2. ผลการดำเนินงานและความสามารถในการทำกำไร

14.2.1 รายได้จากการขายและบริการ

ในปี 2557 บริษัทฯ มีรายได้จากการขายและบริการ เท่ากับ 9,685.84 ล้านบาท เพิ่มขึ้น
267.68 ล้านบาท เมื่อเทียบกับปี 2556 ซึ่งมีจำนวน 9,418.15 ล้านบาท
มีสาเหตุหลักมาจากกลุ่มธุรกิจพลาสติก ยาง และโลหะ มีรายได้จากการขายเพิ่มขึ้น 297 ล้านบาท
ส่วนใหญ่เกิดจากปริมาณการขายที่เพิ่มขึ้นของสินค้ากระติกน้ำสุญญากาศ
ซึ่งเป็นไปตามแผนการขยายกำลังการผลิต สำหรับส่วนงานสิ่งทอ
และส่วนงานการค้ามีรายได้จากการขายที่ลดลง 115 ล้านบาท และ 270 ล้านบาท ตามลำดับ
เนื่องจากธุรกิจส่วนงานนี้ชะลอตัวตามทิศทางเศรษฐกิจของประเทศไทย นอกจากนี้
ธุรกิจพลังงานในประเทศสาธารณรัฐประชาชนจีน มีรายได้จากการขายในปี 2557 เพิ่มขึ้น 115
ล้านบาท อันเป็นผลจากการขยายกำลังการผลิตและขายกระแสไฟฟ้าในเมืองเจียซ่านได้เพิ่มขึ้น
ประกอบกับปี 2557 บริษัทฯ
มีการลงทุนในธุรกิจใหม่ตามที่กล่าวไว้ในหัวข้อภาพรวมการดำเนินงานและปัจจัยที่ทำให้มีการเปลี่ยนแปลงที่สำคัญ
ก่อนหน้านี้ จึงมีรายได้เพิ่มจากธุรกิจโรงแรมจำนวน 242 ล้านบาท ซึ่งยังไม่มีส่วนงานนี้ในปี 2556

14.2.2 รายได้อื่น

ในปี 2557 บริษัทฯ และบริษัทย่อย มีรายได้ประเภทอื่นที่ไม่ใช่รายได้จากการขายและบริการข้างต้น
ซึ่งส่วนใหญ่มาจากธุรกรรมการลงทุน รวม 750.58 ล้านบาท ลดลง 292.30 ล้านบาท
หรือลดลงร้อยละ 2.78 ขององค์ประกอบของรายได้รวม เมื่อเทียบกับปี 2556 ซึ่งมีจำนวน
1,042.88 ล้านบาท สาเหตุหลักที่ทำให้เกิดการเปลี่ยนแปลงประกอบด้วย

(ก) รายการค่าเช่ารับ ตามที่สาขาศรีราชาของบริษัทฯ
มีธุรกิจประเภทให้เช่าทรัพย์สินซึ่งเป็นจำพวกห้องคลีนรูม
และอาคารสำหรับธุรกรรมผลิตชิ้นส่วนฮาร์ดดิสไดร์ฟนั้น ในระหว่างไตรมาสที่ 3 ปี 2556
ผู้เช่าได้เลิกสัญญาเช่า ทำให้ไม่มีรายได้ค่าเช่ารับตั้งแต่นั้น และตลอดปี 2557
เมื่อเปรียบเทียบกันแล้ว รายได้ค่าเช่ารับปี 2557 ลดลง 119.88 ล้านบาท เมื่อเทียบกับปี 2556
ซึ่งยังมีรายได้ประเภทนี้ ในช่วงครึ่งปีแรก

(ข) ผลจากข้อ (ก) ผู้เช่าเลิกสัญญาเช่าก่อนกำหนดเมื่อไตรมาส 3 ปี 2556 ดังนั้น ปี 2556
ผู้เช่ามีการจ่ายค่าชดเชยจากการเลิกสัญญาเช่าก่อนกำหนดจำนวนประมาณ 63 ล้านบาท ซึ่งบริษัทฯ
บันทึกไว้ในรายได้อื่น แต่ปี 2557 ไม่มีรายการดังกล่าว จึงเปรียบเสมือนรายได้อื่นลดลงในปี 2557
ด้วยจำนวนเดียวกันนี้

(ค) รายการดอกเบี้ยรับ ปี 2557 บริษัทฯ มีรายได้ดอกเบี้ยรับ 54.25 ล้านบาท แต่ในปี 2556
มีรายได้ดอกเบี้ยรับ 134.66 ล้านบาท ซึ่งรายได้ประเภทนี้ลดลง 80.41 ล้านบาทในปี 2557
ด้วยสาเหตุจากกลางปี 2557 บริษัทฯ ไถ่ถอนเงินลงทุนในพันธบัตรระยะสั้นประมาณ 2,200
ล้านบาท รวมกับเงินฝากสถาบันการเงินเพื่อลงทุนซื้อธุรกิจโรงแรมซึ่งเป็นธุรกิจใหม่ ด้วยราคา
3,200 ล้านบาท ตามที่ได้กล่าวไว้ข้างต้นแล้ว ทำให้รายได้ดอกเบี้ยรับจากเงินต้นดังกล่าวลดลงในปี
2557 จำนวนประมาณ 80 ล้านบาท

ในส่วนองค์ประกอบอื่นของรายได้อื่นๆ มีการเปลี่ยนแปลงอย่างไม่มีนัยสำคัญ

14.2.3 ต้นทุนและค่าใช้จ่ายในการขายและบริหาร

ในปี 2557 บริษัทฯ และบริษัทย่อย มีต้นทุนขายและบริการจำนวน 8,466.39 ล้านบาท เพิ่มขึ้น
185.79 ล้านบาท เมื่อเทียบกับปี 2556 ซึ่งมีต้นทุนขายและบริการจำนวน 8,280.60 ล้านบาท
สาเหตุหลักเกิดจากการเพิ่มขึ้นตามรายได้จากการขายที่เพิ่มขึ้นซึ่งผันแปรตามสัดส่วนการขายที่เปลี่ยนแปลง
โดยส่วนใหญ่มาจากส่วนงานพลาสติก ยาง โลหะ
รวมทั้งธุรกิจพลังงานในประเทศสาธารณรัฐประชาชนจีน อีกทั้งจากธุรกิจโรงแรมที่เพิ่มใหม่ในปี
2557 จากการวิเคราะห์โครงสร้างต้นทุนขายแล้ว เป็นสัดส่วนปกติ คือประมาณร้อยละ 87
ของยอดขายแต่ละปี

ค่าใช้จ่ายในการขายและบริหาร ในปี 2557 ในภาพรวมค่าใช้จ่ายในการขายมีจำนวน 277.96
ล้านบาท เพิ่มขึ้น 5 ล้านบาท เมื่อเทียบกับปี 2556 ซึ่งมีจำนวน 272.88 ล้านบาท ทั้งนี้
จำนวนที่เพิ่มขึ้นเกี่ยวเนื่องกับธุรกรรมการขายในส่วนงาน พลาสติก ยาง และโลหะ
ที่มียอดขายเพิ่มขึ้น และส่วนงานโรงแรมที่เกิดธุรกรรมการขายและบริการใหม่ ในปี 2557
เมื่อเทียบสัดส่วนค่าใช้จ่ายในการขายของปี 2557 แล้ว เป็นสัดส่วนเดียวกับปี 2556
คือประมาณร้อยละ 3 ของยอดขายแต่ละปี ซึ่งอยู่ในเกณฑ์ปกติ

ในส่วนของค่าใช้จ่ายในการบริหาร ในปี 2557 มีจำนวนเงิน 680.75 ล้านบาท ลดลง 72.84
ล้านบาท เมื่อเทียบกับปี 2556 ซึ่งมีจำนวน 753.58 ล้านบาท เมื่อเทียบสัดส่วนกับรายได้รวมแล้ว
องค์ประกอบของค่าใช้จ่ายในการบริหารลดลงร้อยละ 0.68 ของรายได้รวม
เมื่อแยกวิเคราะห์ตามส่วนงานแล้ว ในส่วนงานต่างๆ
จะผันแปรขึ้นลงตามรายได้จากการขายและบริการ ที่มียอดเพิ่มขึ้นหรือลดลง ซึ่งไม่มีความผิดปกติ
แต่สาเหตุที่เปลี่ยนแปลงอย่างมีนัยสำคัญ มาจากธุรกรรมการลงทุนของบริษัท
เนื่องจากค่าเสื่อมราคาของสินทรัพย์ถาวรลดลง
เพราะไม่มีค่าเสื่อมราคาในสินทรัพย์ถาวรที่ไม่ก่อให้เกิดประโยชน์ทางเศรษฐกิจ
หรือหมดอายุการให้เช่าทรัพย์สิน ค่าเสื่อมราคาจากการนี้ลดลง 63 ล้านบาท
และรายการค่าเช่าที่ดินลดลง 12 ล้านบาท ซึ่งเป็นไปตามนโยบายการบริหารจัดการของบริษัทฯ
ให้ค่าใช้จ่ายสอดคล้องกับรายได้ของส่วนงานต่างๆ

14.2.4 ความสามารถในการทำกำไร

กำไรขั้นต้น

ในปี 2557 บริษัทฯ และบริษัทย่อยมีกำไรขั้นต้น 1,219.44 ล้านบาท อัตรากำไรขั้นต้น 12.59 %
ของยอดขาย เพิ่มขึ้น 81.89 ล้านบาท หรือเพิ่มขึ้นร้อยละ 0.51 เมื่อเทียบกับปี 2556
ซึ่งมีกำไรขั้นต้น 1,137.55 ล้านบาท หรืออัตรากำไรขั้นต้น 12.08 % ของยอดขาย ทั้งนี้
สาเหตุของการเพิ่มกำไรขั้นต้นที่มีนัยสำคัญมากคือ ธุรกิจพลังงานของบริษัทย่อย
ที่ผลิตกระแสไฟฟ้าในประเทศสาธารณรัฐประชาชนจีน ที่สามารถควบคุมต้นทุนได้อย่างมีประสิทธิภาพ
ทำให้กำไรขั้นต้นเพิ่มขึ้น 92 ล้านบาท หรืออัตรากำไรขั้นต้นเพิ่มขึ้นร้อยละ 10 ของยอดขาย
เมื่อเทียบกับปี 2556
ซึ่งองค์กรนี้ได้รับรางวัลการบริหารดีเยี่ยมจากภาครัฐของเมืองเป็นเวลาติดต่อกันหลายปีแล้ว
ในส่วนงานอื่นมีกำไรขั้นต้นผันแปรตามธุรกรรมการขายที่เพิ่มขึ้นหรือลดลงของแต่ละส่วนงาน

กำไรจากการดำเนินงานและกระแสเงินสดจากการดำเนินงาน

ในปี 2557 ตามงบการเงินรวม บริษัทฯ และบริษัทย่อย
มีกำไรก่อนส่วนแบ่งกำไรจากเงินลงทุนในบริษัทร่วม ค่าใช้จ่ายทางการเงิน
และค่าใช้จ่ายภาษีเงินได้ หรืออีกนัยหนึ่งคือ กำไรจากการดำเนินงาน921.91 ล้านบาท ลดลง
53.54 ล้านบาท หรือองค์ประกอบลดลงร้อยละ 0.49 เมื่อเทียบกับปี 2556
ซึ่งมีกำไรจากการดำเนินงาน 975.45 ล้านบาท สาเหตุหลักมาจากปี 2557
เกิดเหตุการณ์ไฟไหม้ที่อาคารโรงงานของบริษัทย่อยซึ่งผลิตกระติกน้ำสุญญากาศ แต่บริษัทฯ
คาดว่าไม่มีผลกระทบต่อผลการดำเนินงานของบริษัทฯ
เนื่องจากได้มีการทำกรมธรรม์ประกันภัยคุ้มครองการเสี่ยงภัยทุกชนิดไว้แล้ว
ก่อนที่จะทราบผลสรุปจำนวนเงินที่จะได้รับการชดเชยจากบริษัทประกันภัย ณ สิ้นงวดปี 2557 บริษัทฯ
ได้บันทึกผลเสียหายจากเรื่องนี้ไว้ในงบการเงินแล้ว รวม 48 ล้านบาท
ทำให้กำไรจากการดำเนินงานปี 2557 ลดลงด้วยผลกระทบนี้ ต่อเมื่อบริษัทฯ
ทราบจำนวนเงินที่จะได้รับชดเชยจากบริษัทประกันภัยแล้ว ก็จะบันทึกเป็นรายได้ต่อไป
เมื่อพิจารณาถึงกระแสเงินสดสุทธิที่ได้มาจากกิจกรรมดำเนินงานตามงบกระแสเงินสดของงบการเงินรวมแล้ว
มีจำนวนเงิน 1,090.92 ล้านบาท แสดงถึงจำนวนเงินของกำไรจากการดำเนินงาน บริษัท
สามารถรับกลับมาในรูปของกระแสเงินสดจากการดำเนินงานได้หมด จึงมีสภาพคล่องดีมาก
ซึ่งเมื่อเทียบอัตรากำไรจากการดำเนินงานของปี 2557 ซึ่งอยู่ที่ร้อยละ 8.83 ลดลงร้อยละ 0.49
เมื่อเทียบกับปี 2556 ซึ่งอยู่ที่ร้อยละ 9.32
ซึ่งถือว่าอัตรากำไรจากการดำเนินงานไม่มีความแตกต่าง อย่างมีนัยสำคัญ

อัตราส่วนกำไรสุทธิต่อรายได้รวม

ตามงบการเงินรวม กำไรสุทธิส่วนที่เป็นของผู้ถือหุ้นของบริษัทฯ ปี 2557 มีจำนวนเงิน 1,003.25
ล้านบาท หรือร้อยละ 9.61 ของรายได้รวม เมื่อเทียบกับ ปี 2556 ซึ่งมีจำนวน 938.53 ล้านบาท
หรือร้อยละ 8.97 ของรายได้รวม แล้วปี 2557 อัตราส่วนนี้ดีขึ้นร้อยละ 0.64
ถือว่าไม่มีการเปลี่ยนแปลงอย่างมีนัยสำคัญ ทั้งนี้ส่วนประกอบที่ทำให้กำไรสุทธิดีขึ้นเล็กน้อย
มาจากตั้งแต่อัตรากำไรขั้นต้นดีกว่าปีที่แล้วเล็กน้อย รายได้อื่นลดลงเล็กน้อย
ค่าใช้จ่ายในการบริหารลดลง มีเหตุการณ์ไฟไหม้ปี 2557 ถึงกระนั้นปริมาณการขายส่งออกเพิ่มขึ้น
ทำให้ไม่กระทบผลการประกอบการตามที่กล่าวมาข้างต้นไว้แล้ว
โดยภาพรวมทำให้อัตราส่วนกำไรสุทธิต่อรายได้รวมดีขึ้นเล็กน้อย

อัตราผลตอบแทนต่อส่วนของผู้ถือหุ้น (ROE)

ในปี 2557 ตามงบการเงินรวมของบริษัทฯ และบริษัทย่อย
ซึ่งคำนวณกำไรตามวิธีส่วนได้เสียตามมาตรฐานการบัญชี
ซึ่งมีการรับรู้ส่วนแบ่งกำไรจากเงินลงทุนในบริษัทร่วมรวมด้วย บริษัทฯ
มีกำไรสุทธิส่วนที่เป็นของผู้ถือหุ้นของบริษัทฯ จำนวน 1,003.25 ล้านบาท คิดเป็นกำไรต่อหุ้น
(ส่วนที่เป็นของผู้ถือหุ้นของบริษัทฯ) หุ้นละ 3.46 บาท คิดเป็นอัตราตอบแทนต่อส่วนของผู้ถือหุ้นเฉลี่ย
เท่ากับ 5.71 % เมื่อเปรียบเทียบกับปี 2556 มีผลตอบแทนสูงขึ้นเล็กน้อย หรือสูงขึ้นร้อยละ 0.12
ซึ่งปี 2556 มีผลตอบแทนดังกล่าวอยู่ที่ 5.59 %

ในส่วนของงบการเงินเฉพาะกิจการ ซึ่งคำนวณโดยใช้วิธีราคาทุน มีกำไรสุทธิ 1,205.79 ล้านบาท
หรือมีกำไรต่อหุ้น 4.02 บาท ลดลง 243.97 ล้านบาท หรือลดลงหุ้นละ 0.81 บาท
ซึ่งสาเหตุการลดลงเนื่องจากปี 2556 มีเงินปันผลพิเศษก่อนการโอนขาย
และกำไรจากการขายเงินลงทุนกลุ่มโรงไฟฟ้า Jiangsu-Union Cogeneration Group
ตามที่กล่าวไว้ในหัวข้อภาพรวมผลการดำเนินงานข้างต้นแล้ว แต่ปี 2557
ไม่มีรายการทำนองดังกล่าว

อนึ่ง บริษัทฯ มีนโยบายการจ่ายเงินปันผล
โดยขึ้นอยู่กับผลการดำเนินงานของกิจการในอัตราไม่ต่ำกว่า 1 ใน 3
ของกำไรสุทธิประจำปีจากการคำนวณตามวิธีราคาทุนทางบัญชีของงบการเงินเฉพาะกิจการ
หลังหักขาดทุนสะสม (ถ้ามี) ทั้งนี้ รวมการคำนึงถึงสภาพคล่อง
และความจำเป็นในการใช้เงินของบริษัทฯ อย่างไรก็ตาม บริษัทฯ
จะมีการพิจารณาจ่ายเงินปันผลให้กับผู้ถือหุ้นในอัตราที่เหมาะสมอย่างสม่ำเสมอ ในรอบปีนี้
คณะกรรมการบริษัทฯ ได้พิจารณาเมื่อวันที่ 19 มีนาคม 2558
ให้เสนอที่ประชุมผู้ถือหุ้นอนุมัติจ่ายเงินปันผลให้กับผู้ถือหุ้นในอัตรา 1.75 บาทต่อหุ้น หรือเทียบเท่ากับ
43.54 % ของกำไรสุทธิตามวิธีราคาทุน

ประวัติการจ่ายเงินปันผลของบริษัท ฯ เทียบกับกำไรสุทธิต่อหุ้น ตามวิธีราคาทุน ปรากฏดังนี้

ปี อัตราการจ่ายเงินปันผล(ต่อหุ้น) กำไรสุทธิต่อหุ้น (วิธีราคาทุน) อัตราการจ่ายเงินปันผลต่อกำไร
(%)

2556 2.00 4.83 41.41

2555 1.50 3.39 44.25

2554 1.50 2.53 59.29

2553 1.75 4.36 40.14

2552 1.50 2.58 58.14

14.3. ฐานะการเงินและความสามารถในการบริหารทรัพย์สิน

โครงสร้างของทรัพย์สินของบริษัทฯ ที่มีธุรกิจหลัก คือ การลงทุน มีสินทรัพย์รวม ณ วันที่ 31
ธันวาคม 2557 ตามงบการเงินรวม มีจำนวนเงิน 22,136.87 ล้านบาท เพิ่มขึ้น 662.34
ล้านบาท หรือร้อยละ 3.08 เมื่อเทียบกับสิ้นปี 2556 ซึ่งมีจำนวน 21,474.52 ล้านบาท
สาเหตุการเปลี่ยนแปลงที่มีสาระสำคัญคือ

14.3.1 ส่วนประกอบของสินทรัพย์

สัดส่วนของสินทรัพย์คำนวณโดยเทียบสัดส่วนกับสินทรัพย์รวมของแต่ละปี โดย ณ สิ้นปี 2557
ประกอบด้วยองค์ประกอบที่สำคัญดังนี้ สินทรัพย์หมุนเวียน 29.02 % เงินลงทุน 33.22 %
อสังหาริมทรัพย์เพื่อการลงทุน 8.39 % ที่ดิน อาคาร และอุปกรณ์ 25.82 % ค่าความนิยม 2.36 %
และสินทรัพย์อื่นๆ 1.19 % เมื่อเทียบสัดส่วนขององค์ประกอบที่มีการเปลี่ยนแปลงไปจากสิ้นปี 2556
ที่มีนัยสำคัญคือรายการเงินสดและเทียบเท่าเงินสดสัดส่วนลดลงร้อยละ 13.04 หรือลดลงจำนวน
2,714.65 ล้านบาท เนื่องจากมีการนำเงินสดสภาพคล่องส่วนเกินไปลงทุนซื้อ ที่ดิน อาคาร อุปกรณ์
ระบบสาธารณูปโภค ที่เกี่ยวข้องกับธุรกิจโรงแรม ซึ่งเป็นการขยายธุรกิจส่วนงานใหม่ ภายใต้ชื่อ
โรงแรมฮิลตัน หัวหิน รีสอร์ท แอนด์สปา ที่อำเภอหัวหิน จังหวัดประจวบคีรีขันธ์
รายการนี้สอดคล้องสัมพันธ์กับรายการที่เพิ่มขึ้นของ ที่ดิน อาคาร และอุปกรณ์มีองค์ประกอบเพิ่มขึ้น
11.67 % หรือจำนวนเงิน 2,676.75 ล้านบาท
ซึ่งเป็นสินทรัพย์ถาวรที่เพิ่มสำหรับดำเนินธุรกิจโรงแรม และองค์ประกอบค่าความนิยมเพิ่มขึ้น 2.36
% หรือเพิ่มขึ้นจำนวนเงิน 521.72 ล้านบาท เนื่องจากบริษัทฯ สามารถรับรู้รายได้ได้ทันที
ตั้งแต่วันซื้อธุรกิจ ประกอบกับลักษณะเอกลักษณ์ของสถานที่ ตัวอาคาร
และสภาวะแวดล้อมโดยรอบที่เป็นจุดเด่นของกิจการ เมื่อเทียบกับคู่แข่ง
เมื่อเทียบกับภาวะอุตสาหกรรมแล้ว จำนวนค่าความนิยมมีความเหมาะสม

นอกจากนี้ สัดส่วนของสินค้าคงเหลือ ณ สิ้นปี 2557 มีองค์ประกอบลดลง 1.16 % หรือลดลง
217.13 ล้านบาท เนื่องจากสิ้นปี 2557 สินค้าระหว่างทางลดลง 230.98 ล้านบาท

รายการสัดส่วนเงินให้กู้ยืมระยะสั้นแก่กิจการที่เกี่ยวข้องกันลดลง 1.45 % หรือลดลง 311.64
ล้านบาท ทั้งจำนวนที่ลดลงคือ บริษัทย่อยที่อยู่ในประเทศสาธารณรัฐประชาชนจีน
ได้รับเงินชำระคืนเงินให้กู้ยืมระยะสั้นแก่บริษัทร่วมตามข้อตกลง
ซึ่งปรากฏรายละเอียดตามหมายเหตุประกอบงบการเงินหัวข้อที่ 8

รายการสัดส่วนของอสังหาริมทรัพย์เพื่อการลงทุน เพิ่มขึ้น 2.67 % หรือเพิ่มขึ้น 629.92 ล้านบาท
เกือบทั้งหมดคือรายการที่บริษัทฯ มีการลงทุนซื้อที่ดินที่ติดกับที่ดินของบริษัทฯ
ที่สำนักงานใหญ่เพิ่มเกือบประมาณ 3 ไร่ ติดถนนสุขุมวิท ทำให้เป็นที่ดินผืนเดียวกันกับที่อยู่เดิม
โดยมีหน้ากว้างที่ติดถนนสุขุมวิทมากขึ้นเผื่อใช้ประโยชน์ในอนาคตต่อไป

สินทรัพย์อื่นนอกจากที่กล่าวข้างต้น ไม่มีการเปลี่ยนแปลงอย่างมีนัยสำคัญ

เมื่อพิจารณาถึงอัตราผลตอบแทนจากสินทรัพย์ อยู่ที่ 4.60 % และอัตราผลตอบแทนจากสินทรัพย์ถาวร
อยู่ที่ 27.87 % ซึ่งลดลงจากปี 2556 ประมาณ 8 % เนื่องจากปี 2557
มีสินทรัพย์ถาวรของธุรกิจโรงแรมเพิ่มขึ้นมากอย่างมีนัยสำคัญ แต่ผลประกอบการยังไม่เต็มปี
จึงทำให้ผลตอบแทนเฉลี่ยลดลง ในส่วนของอัตราการหมุนเวียนของสินทรัพย์รวมอยู่ที่ 0.50 เท่า
ซึ่งใกล้เคียงกับปี 2556 ซึ่งอยู่ที่ 0.48 เท่า

14.3.2 คุณภาพของสินทรัพย์

ณ วันที่ 31 ธันวาคม 2557 ยอดคงเหลือของลูกหนี้การค้าและลูกหนี้อื่น มีจำนวนเงินรวม
1,885.33 ล้านบาทคิดเป็น 8.52 % ของสินทรัพย์รวม เพิ่มขึ้น 73.08 ล้านบาท
เมื่อเทียบกับปีที่แล้วซึ่งมีจำนวน 1,812.25 ล้านบาท ในจำนวนนี้ประกอบด้วย
ลูกหนี้การค้า-กิจการที่เกี่ยวข้องกัน 28.02 ล้านบาท มีลูกหนี้คงค้างชำระมากกว่า 12 เดือน 9.63
ล้านบาท โดยเป็นลูกหนี้บริษัทร่วมระหว่างการชำระบัญชีทั้งจำนวน
ซึ่งได้บันทึกค่าเผื่อหนี้สงสัยจะสูญทั้งจำนวน 9.63 ล้านบาท แล้ว
เหลือเป็นลูกหนี้การค้า-กิจการที่เกี่ยวข้องกัน สุทธิ 18.39 ล้านบาท
นอกจากนี้มีลูกหนี้การค้า-กิจการที่ไม่เกี่ยวข้องกัน 1,669.11 ล้านบาท หักค่าเผื่อหนี้สงสัยจะสูญ
7.10 ล้านบาท เหลือเป็นลูกหนี้การค้า-กิจการที่ไม่เกี่ยวข้องกันสุทธิ 1,662.02 ล้านบาท ข้างต้น
รวมเป็นลูกหนี้การค้า-สุทธิ 1,680.41 ล้านบาท ลูกหนี้การค้าเพิ่มจากสิ้นปี 2556 จำนวน 118.38
ล้านบาท สาเหตุหลักมาจากส่วนงานพลาสติก ยาง และโลหะ มียอดขายเพิ่มขึ้นมาก
จึงมีลูกหนี้สิ้นปีเพิ่มขึ้นดังกล่าว ซึ่งเป็นลูกหนี้ปกติ ยังไม่ถึงกำหนดเวลารับชำระเงิน
เมื่อคำนึงถึงระยะเวลาเก็บหนี้เฉลี่ย อยู่ที่ประมาณ 62 วัน ซึ่งใกล้เคียงกับเครดิตเทอมที่ให้กับลูกค้า
และใกล้เคียงกับปีที่แล้ว ซึ่งอยู่ที่ 59 วัน
จึงจัดว่าอยู่ในช่วงระยะเวลาปกติของการให้สินเชื่อของบริษัทฯ

นอกจากนี้ ในส่วนของลูกหนี้อื่น เช่น ภาษีเงินได้นิติบุคคลจ่ายล่วงหน้า (ภาษีถูกหัก ณ ที่จ่าย)
ค่าใช้จ่ายจ่ายล่วงหน้า ภาษีซื้อรอเรียกคืน และอื่นๆ รวม 234.28 ล้านบาท
ในจำนวนนี้มีลูกหนี้อื่น-กิจการที่เกี่ยวข้องกันจำนวน 29.36 ล้านบาท
ซึ่งอยู่ระหว่างรอการชำระบัญชีรายเดียวกับลูกหนี้การค้า-กิจการที่เกี่ยวข้องกันข้างต้น บริษัทฯ
ได้บันทึกค่าเผื่อหนี้สงสัยจะสูญเต็มจำนวน 29.36 ล้านบาทแล้ว เหลือเป็นลูกหนี้อื่น-สุทธิ 204 .92
ล้านบาท ซึ่งคาดว่าจะหมดไปภายในระยะเวลา 1 ปี

เมื่อพิจารณาประเมินมูลค่าสุทธิของลูกหนี้ที่ค้างชำระเกิน 1 ปี ทั้งสิ้น 48.88 ล้านบาท ซึ่งบริษัทฯ
ได้บันทึกค่าเผื่อหนี้สงสัยจะสูญไว้แล้วทั้งสิ้น 46.09 ล้านบาท ซึ่งเทียบเป็นสัดส่วน 2.39 %
ของลูกหนี้ทั้งสิ้น (ลูกหนี้การค้าและลูกหนี้อื่น) บริษัทฯ
และบริษัทย่อยเชื่อว่าค่าเผื่อหนี้สงสัยจะสูญดังกล่าว
มีจำนวนเหมาะสมและเพียงพอในสถานการณ์ปัจจุบัน
จึงจัดว่าจำนวนเงินลูกหนี้สุทธิตามงบการเงินรวมเป็นสินทรัพย์ที่มีคุณภาพ

สินค้าคงเหลือ ณ วันที่ 31 ธันวาคม 2557 บริษัทฯ มียอดสินค้าคงเหลือรวม 1,144.86 ล้านบาท
บริษัทย่อยมีการปรับลดราคาทุนให้เป็นมูลค่าสุทธิที่จะได้รับจำนวน 67.52 ล้านบาท
เหลือมูลค่าสินค้าคงเหลือ-สุทธิ 1,077.33 ล้านบาท หรือเป็นสัดส่วน 4.87 % ของสินทรัพย์รวม
สินค้าคงเหลือสิ้นปี 2557 ลดลง 217.12 ล้านบาท เมื่อเทียบกับสิ้นปี 2556 เนื่องจากสิ้นปี 2557
มีสินค้าระหว่างทางเพียง 67.79 ล้านบาท ในขณะที่สิ้นปี 2556 มียอดจำนวน 298.78 ล้านบาท
ซึ่งสินค้าระหว่างทางนี้ลดลง 230.98 ล้านบาท ในส่วนของระบบการควบคุมสินค้าคงเหลือ บริษัทฯ
มีระบบการตรวจนับสินค้าคงเหลืออย่างสม่ำสมอ
มีการวิเคราะห์อายุของสินค้าคงเหลือเพื่อการบริหารจัดการ
เทียบราคาตลาดของสินค้าคงเหลือกับมูลค่าตามบัญชีและบันทึกการด้อยค่า (ถ้ามี) ในรอบนี้
มีการปรับลดราคาสินค้าคงเหลือลง 40 ล้านบาท
ซึ่งไม่ให้ราคาตามบัญชีสูงกว่ามูลค่าที่คาดว่าจะขายได้ บริษัทฯ และบริษัทย่อย ประเมินว่า
จำนวนมูลค่าค่าเผื่อการลดลงของมูลค่าสินค้าคงเหลือที่ปรากฏตามหมายเหตุประกอบงบการเงิน
หัวข้อที่ 10 ดังกล่าว มีความเหมาะสมไม่มากหรือน้อยเกินไป

รายการเงินลงทุนของบริษัทฯ และบริษัทย่อย ณ วันสิ้นปี 2557 มีเงินลงทุนสุทธิทั้งหมด 7,353.38
ล้านบาท หรือคิดเป็นสัดส่วน 33.22 % ของสินทรัพย์รวม มีจำนวนเพิ่มขึ้น 61.49 ล้านบาท
ซึ่งได้จากการคำนวณตามวิธีส่วนได้เสีย เนื่องจาก ในรอบปี 2557 ไม่มีเงินลงทุนในบริษัทร่วม
และอื่นๆ แห่งใหม่ เงินลงทุนดังกล่าว
ประกอบด้วยเงินลงทุนสุทธิตามวิธีส่วนได้เสียในบริษัทร่วมจำนวน 5,487.65 ล้านบาท
และเงินลงทุนระยะยาวอื่น-สุทธิ 1,865.73 ล้านบาท ในปี 2557
มีการพิจารณามูลค่าเงินลงทุนในบริษัทร่วม ซึ่งตามงบการเงินรวม
ได้รับรู้ตามมูลค่าวิธีส่วนได้เสียแล้ว แต่ในงบการเงินเฉพาะกิจการ
มีการบันทึกด้อยค่าเงินลงทุนเพิ่มในปี 2557 จำนวน 92 ล้านบาท
ทำให้จำนวนเงินค่าเผื่อการด้อยค่าเงินลงทุนในบริษัทร่วม ในงบการเงินเฉพาะ รวมทั้งสิ้นสะสมเป็น
395 ล้านบาท ซึ่งเห็นว่าจำนวนเงินด้อยค่าดังกล่าว มีความเหมาะสมและเพียงพอ

ในส่วนของเงินลงทุนระยะยาวอื่น ไม่มีรายการเปลี่ยนแปลงที่มีนัยสำคัญ
นอกจากมีการปรับราคาตลาดของหลักทรัพย์เผื่อขายเพิ่มขึ้น 61.31 ล้านบาท
ซึ่งเป็นไปตามราคาตลาด ณ วันสิ้นงวด ดังปรากฏรายละเอียดในหมายเหตุประกอบงบการเงิน
หัวข้อที่ 14 เรื่องเงินลงทุนระยะยาวอื่น ส่วนรายละเอียดของเงินลงทุนในบริษัทร่วมเกี่ยวกับ
ชื่อเงินลงทุน ลักษณะธุรกิจ สัดส่วน ราคาทุน และมูลค่าตามวิธีส่วนได้เสีย
ปรากฏตามหมายเหตุประกอบงบการเงินหัวข้อ 13

ส่วนประกอบของสินทรัพย์อื่น

เมื่อพิจารณาถึงสินทรัพย์ที่ไม่มีตัวตน ประกอบด้วย

(1) ค่าความนิยม มีจำนวน 521.72 ล้านบาท ตามที่กล่าวข้างต้น คิดเป็น 2.36 %
ของสินทรัพย์รวม ซึ่งบริษัทย่อยได้มาเพื่อเป็นช่องทางในการประกอบกิจการ
เพื่อให้มีรายได้ทางธุรกิจ

(2) สิทธิการเช่าที่ดิน 31.48 ล้านบาท คิดเป็นสัดส่วน 0.14 % ของสินทรัพย์รวม
ซึ่งบริษัทย่อยในประเทศสาธารณรัฐประชาชนจีน ต้องเช่าที่ดินจากภาครัฐในการประกอบธุรกิจ

เมื่อพิจารณาแล้ว สินทรัพย์ไม่มีตัวตน ล้วนเป็นสิ่งจำเป็นต่อการประกอบกิจการ
จึงเห็นว่ามีความเหมาะสม

14.4 สภาพคล่องและความเพียงพอของเงินทุนของบริษัท

14.4.1 แหล่งที่มาและใช้ไปของเงินทุน

ณ วันที่ 31 ธันวาคม 2557 บริษัทฯ
และบริษัทย่อยมีแหล่งที่มาและใช้ไปของเงินทุนตามงบกระแสเงินสด ของงบการเงินรวมคือ บริษัทฯ
มีเงินสดได้จากกิจกรรมดำเนินงาน ซึ่งมีส่วนประกอบของการรับชำระหนี้จากลูกหนี้
และจ่ายชำระเงินให้เจ้าหนี้ รวมอยู่ด้วย รวมสุทธิได้มา 1,090.92 ล้านบาท
และใช้ไปในการจ่ายดอกเบี้ย 29.83 ล้านบาท จ่ายชำระภาษีเงินได้ 193.88 ล้านบาท
ได้รับเงินคืนภาษีเงินได้ 17.99 ล้านบาท สุทธิแล้ว ได้มาจากกิจกรรมดำเนินงาน 885.21
ล้านบาท ใช้ไปทั้งสิ้นในกิจกรรมลงทุน 3,129.58 ล้านบาท และใช้ไปทั้งสิ้นในกิจกรรมจัดหาเงิน
283.51 ล้านบาท เมื่อหักส่วนต่างจากการแปลงค่างบการเงินต่างประเทศ จำนวน 187 ล้านบาท
รวมปี 2557 มีกระแสเงินสดใช้ไปทั้งสิ้น 2,714.65 ล้านบาท เมื่อรวมกับเงินสดยกมาต้นปี
ซึ่งมีจำนวน 5,585.75 ล้านบาท คงเหลือเงินสดปลายปี 2557 เท่ากับ 2,871.09 ล้านบาท

เมื่อพิจารณาถึงแหล่งที่มาของเงินสดจากการดำเนินงาน ก่อนชำระดอกเบี้ยจ่าย
และจ่ายภาษีเงินได้นิติบุคคลแล้ว ได้เงินสดจากการดำเนินงาน 1,090.92 ล้านบาท
ในขณะที่มีกำไรจากการดำเนินงาน 921.91 ล้านบาท แสดงถึงบริษัทได้กำไรดำเนินงานกลับมา
ในรูปของเงินสดทั้งหมด จึงแสดงถึงมีสภาพคล่องสูง
สามารถใช้จ่ายในกิจกรรมดำเนินงานอย่างเพียงพอ

ในส่วนของการใช้ไปในกิจกรรมลงทุนที่เปลี่ยนแปลงอย่างมีนัยสำคัญ
เป็นไปตามนโยบายการขยายธุรกิจ คือ ใช้เงินไปในการซื้อที่ดิน อาคาร อุปกรณ์
และธุรกิจการประกอบกิจการโรงแรม ภายใต้ชื่อ โรงแรมฮิลตัน หัวหิน รีสอร์ท แอนด์ สปา รวม
3,200 ล้านบาท และซื้อเครื่องจักร อุปกรณ์
และปรับปรุงอาคารโรงงานของโรงไฟฟ้าที่ประเทศสาธารณรัฐประชาชนจีน 155 ล้านบาท
ธุรกิจพลาสติก ยาง และโลหะ 270 ล้านบาท จำนวนเงินที่ใช้ไปนี้
มีทั้งใช้จากเงินสภาพคล่องส่วนเกินภายในบริษัท
และใช้เงินกู้จากสถาบันการเงินแบบมีกำหนดระยะเวลาการชำระคืน
ซึ่งบริษัทคาดว่าจะสามารถปฏิบัติตามข้อตกลงภายในกำหนดเวลาได้

ในส่วนของกิจกรรมจัดหาเงิน รายการที่มีนัยสำคัญที่ใช้เงินไปคือ การจ่ายเงินปันผลให้ผู้ถือหุ้นรวม
752 ล้านบาท นอกนั้นเป็นรายการรับเงินกู้จากสถาบันการเงินเพิ่มสุทธิ 361 ล้านบาท

สรุปแล้ว บริษัทฯ ยังมีสภาพคล่องสูง มีเงินเพียงพอที่จะใช้ในกิจกรรมการดำเนินงาน
และชำระหนี้เงินกู้ตามกำหนดเวลาได้

ความเหมาะสมของโครงสร้างเงินทุน

ณ วันที่ 31 ธันวาคม 2557 บริษัทฯ มีโครงสร้างเงินทุน จากส่วนของผู้ถือหุ้นรวม 19,312.96
ล้านบาท จากหนี้สินรวม 2,823.90 ล้านบาท ทำให้อัตราส่วนหนี้สินต่อส่วนของผู้ถือหุ้น เท่ากับ
0.15 ต่อ 1 เท่า ซึ่งใกล้เคียงกับปีที่แล้ว ที่มีอัตราส่วนตัวเลขเดียวกัน แสดงถึง
สัดส่วนของหนี้สินยังมีน้อยมากเมื่อเทียบกับแหล่งที่มาจากส่วนของผู้ถือหุ้น
เจ้าหนี้มีความเสี่ยงต่ำในการให้กู้ยืมเงิน

สรุป โครงสร้างเงินทุนยังสามารถใช้จากแหล่งเงินกู้ในอนาคตได้อีกพอสมควร

ความสามารถในการชำระหนี้ (Debt service coverage ratio)

เมื่อพิจารณาถึงบริษัทฯ และบริษัทย่อย มีส่วนของหนี้ระยะสั้นที่จะต้องชำระภายในระยะเวลา 1 ปี
ประกอบด้วย เงินกู้ยืมระยะสั้น 344.56 ล้านบาท
ส่วนของเงินกู้ยืมระยะยาวที่จะถึงกำหนดชำระภายในหนึ่งปี 177.2 ล้านบาท
ส่วนของหนี้สินตามสัญญาทางการเงินที่ถึงกำหนดชำระภายในหนึ่งปี 62.61 ล้านบาท
มีเงินรับฝากจากกิจการที่เกี่ยวข้องกัน 58.29 ล้านบาท รายการภาษีเงินได้ค้างจ่าย 21.81
ล้านบาท และหนี้สินหมุนเวียนอื่น 79.55 ล้านบาท รวมแล้ว 744.02 ล้านบาท
เมื่อเทียบกับจำนวนเงินสด และรายการเทียบเท่าเงินสด ซึ่งสามารถใช้ได้ทันที มีถึง 2,871.09
ล้านบาทนั้น มีความสามารถใช้หนี้ที่จะครบกำหนดชำระภายใน 1 ปี ได้ทันทีทั้งหมด กล่าวคือ
อัตราส่วนหนี้ที่ต้องชำระมีเพียง 25.91 % ของเงินสดที่มีอยู่ หรือ 0.26 : 1 สามารถกล่าวได้ว่า
บริษัทมีความสามารถชำระหนี้ได้สูง โดยไม่กระทบต่อผลการดำเนินงานของบริษัท ซึ่งโดยปกติทั่วไป
อัตราส่วนดังกล่าว ส่วนมากอยู่ที่ 1:1
นอกจากตัวเลขจากแหล่งเจ้าหนี้ที่ปรากฏตามงบแสดงฐานะการเงินแล้ว
บริษัทยังมีแหล่งเงินทุนนอกงบดุลอีก
ซึ่งเป็นวงเงินสินเชื่อที่ได้รับจากสถาบันการเงินที่ยังไม่ได้ใช้อีกประมาณ 900 ล้านบาท

ในระหว่างงวด บริษัทฯ ไม่มีการเปลี่ยนแปลงโครงสร้างเงินทุน ไม่มีการเพิ่มทุน หรือลดทุน
และไม่มีการใช้แหล่งเงินทุนจากเจ้าหนี้เพิ่มอย่างมีนัยสำคัญ

องค์ประกอบของส่วนของผู้ถือหุ้น

ตามงบการเงินรวม ณ วันที่ 31 ธันวาคม 2557 ส่วนของผู้ถือหุ้นของบริษัทฯ มีจำนวน 17,782.91
ล้านบาท เพิ่มขึ้น 397.46 ล้านบาท เมื่อเทียบกับสิ้นปี 2556 ซึ่งมีจำนวน 17,385.45 ล้านบาท
สาเหตุของการเปลี่ยนแปลงเกิดจาก

(1) ส่วนที่เกี่ยวกับผลการดำเนินงาน ปี 2557 บริษัทฯ มีกำไรสุทธิเพิ่มขึ้น 1,003.25 ล้านบาท
และในระหว่างปี มีการประชุมสามัญผู้ถือหุ้น ตามมติที่ประชุมสามัญผู้ถือหุ้น
ให้จัดสรรเงินกำไรเป็นเงินปันผลจ่าย 600 ล้านบาท ซึ่งมีผลทำให้ส่วนของผู้ถือหุ้นเพิ่มขึ้น
1,003.25 ล้านบาท และลดลง 600 ล้านบาท ตามลำดับ

(2) ในส่วนที่ไม่เกี่ยวกับผลการดำเนินงาน มีการรับรู้กำไร (ขาดทุน) ในส่วนของผู้ถือหุ้นรวม
ลดลง5.8 ล้านบาท ซึ่งประกอบด้วย

(2.1) รายการปรับมูลค่าตามมาตรฐานการบัญชี คือ มีการรับรู้กำไรที่ยังไม่ได้เกิดขึ้นจริง
จากมูลค่าหลักทรัพย์เผื่อขาย ในการตีราคาตลาด ณ วันสิ้นงวดเข้ามาในส่วนของผู้ถือหุ้นเพิ่มขึ้น
จำนวน 49.43 ล้านบาท

(2.2) เกิดผลต่างจากการแปลงค่างบการเงินต่างประเทศ
ในการจัดทำงบการเงินรวมระหว่างอัตราแลกเปลี่ยนด้านงบดุล และด้านงบกำไรขาดทุน
เกิดผลต่างเข้าส่วนของผู้ถือหุ้นลดลง 103.28 ล้านบาท

(2.3) ปรับปรุงโอนกลับส่วนต่ำกว่าของเงินลงทุนในบริษัทย่อย (บริษัท ยูเนี่ยนเทคโนโลยี่ (2008)
จำกัด (มหาชน) (UTC 2008) ซึ่งบริษัทฯ เคยซื้อหุ้นคืน
จากผู้ถือหุ้นรายย่อยในราคาสูงกว่ามูลค่าตามบัญชีในขณะนั้น
และมีการตั้งค่าเผื่อการลดมูลค่าของเงินลงทุนไว้ในส่วนของผู้ถือหุ้น ปี 2557 UTC 2008
ได้จดทะเบียนเลิกบริษัท และชำระบัญชีเสร็จสิ้นแล้ว ไม่เกิดผลขาดทุนจากการเลิกกิจการของ UTC
2008 จึงโอนกลับรายการดังกล่าว ทำให้ส่วนของผู้ถือหุ้น มีมูลค่าเพิ่มขึ้น 28.02 ล้านบาท

(2.4) ตามมาตรฐานการบัญชี เงินปันผลซึ่งจ่ายให้บริษัทย่อยในการถือหุ้นของบริษัทฯ
ตามงบการเงิน ไม่นับเป็นการจ่ายเงินปันผลออก จึงต้องปรับปรุงบวกกลับ 20.04 ล้านบาท

เมื่อรวมปัจจัยดังกล่าวข้างต้นแล้ว ทำให้ส่วนของผู้ถือหุ้น ปี 2557 เพิ่มขึ้นจากปีที่แล้วจำนวน
397.46 ล้านบาท ดังนั้นส่วนของผู้ถือหุ้นของบริษัทฯ ณ วันที่ 31 ธันวาคม 2557 จึงมีจำนวนเงิน
17,782.91 ล้านบาท

14.4.2 รายจ่ายลงทุน (capital expenditure)

ในปี 2557 ที่ผ่านมา บริษัทฯ มีรายจ่ายลงทุนที่มีนัยสำคัญคือ

(1) จ่ายซื้อที่ดิน อาคาร อุปกรณ์ และระบบสาธารณูปโภค ที่เกี่ยวข้องกับธุรกิจโรงแรม
ซึ่งเป็นการขยายประเภทธุรกิจใหม่ ภายใต้ชื่อทางการค้า คือ โรงแรม ฮิลตัน หัวหิน รีสอร์ท แอนด์
สปา ตั้งอยู่ที่ อำเภอหัวหิน จังหวัดประจวบคีรีขันธ์ ในจำนวนเงิน 3,200 ล้านบาท
ทั้งนี้เป็นไปตามนโยบายการเพิ่มธุรกิจใหม่ให้บริษัทฯ
แหล่งที่มาของเงินใช้จากเงินทุนสภาพคล่องส่วนเกิน ร้อยละ 90 และกู้จากสถาบันการเงินร้อยละ
10 ระยะเวลาของการเกิดรายการ คือ เดือนมิถุนายน 2557 โดยจ่ายครั้งเดียวทั้งจำนวน
รายได้ที่ได้รับในปี 2557 ยังเกิดไม่เต็มปี ประกอบกับเป็นรายได้ที่ขึ้นกับฤดูกาล
จึงต้องดูผลประกอบการในปีถัดไป

(2) ธุรกิจพลังงาน โรงไฟฟ้าของบริษัทย่อยในประเทศสาธารณรัฐประชาชนจีน มีการจ่ายเงินซื้อ
Boiler และอาคารโรงงานใหม่ เพื่อเพิ่มกำลังการผลิตให้มีประสิทธิภาพมากขึ้น
โดยทดแทนเครื่องจักรชุดเดิมที่มีเทคโนโลยี่ไม่ทันสมัย เมื่อเครื่องจักรชุดใหม่สามารถดำเนินงานได้
จะทำให้ลดต้นทุนการผลิต มีกำลังการผลิตมากขึ้น รายจ่ายลงทุนนี้ มีจำนวนเงินประมาณ 155
ล้านบาท โดยมีแหล่งที่มาของเงินจากเงินทุนหมุนเวียนภายในบริษัทฯ ที่มีสภาพคล่องส่วนเกิน
โดยไม่กระทบกระแสเงินสดจากการดำเนินงาน

(3) จ่ายลงทุนในการซื้อเครื่องจักร อุปกรณ์ และปรับปรุงอาคารของส่วนงานพลาสติก ยาง โลหะ
รวมประมาณ 270 ล้านบาท ส่วนใหญ่เป็นการขยายโรงงาน เพิ่มกำลังการผลิต
และลงทุนเพิ่มในแม่พิมพ์ เพื่อใช้ในการผลิตสินค้า และรองรับคำสั่งซื้อสินค้ารุ่นใหม่
ทั้งนี้จะทำให้บริษัทฯ สามารถเพิ่มรายได้ในอนาคต โดยแหล่งที่มาของเงินร้อยละ 90
ใช้จากเงินกู้จากสถาบันการเงินซึ่งมีกำหนดระยะเวลาการชำระคืน เป็นรายทุก 6 เดือน
ครบกำหนดชำระคืนงวดสุดท้ายปี 2560 ซึ่งบริษัทฯ
คาดว่าจะสามารถปฏิบัติตามข้อตกลงในสัญญากู้ยืมเงินได้ทุกประการ

14.4.3 ความเพียงพอของสภาพคล่อง

ตามที่ได้กล่าวไว้ในวรรคข้างต้น บริษัทมีแหล่งที่มาของเงินจากเงินกู้ในสัดส่วนที่น้อย
มีกระแสเงินสดที่ได้มาจากการดำเนินงานครบตามกำไรจากการดำเนินงาน บริษัทฯ
มีความสามารถชำระหนี้ระยะสั้นได้ทั้งหมดจากกระแสเงินสดที่มีอยู่ จึงมีสภาพคล่องสูง นอกจากนี้
บริษัทฯ ยังมีวงเงินกู้ยืมที่ยังไม่ได้ใช้เหลืออยู่ประมาณ 900 ล้านบาท ตามที่กล่าวไว้แล้ว ดังนั้น
ถ้าหากมีความจำเป็นต้องจัดหาเงินทุนระยะสั้น บริษัทฯ สามารถใช้วงเงินที่ยังเหลืออยู่นั้นได้
ซึ่งเป็นประเภทเงินกู้ยืมเมื่อทวงถาม และประเภทมีกำหนดระยะเวลาไม่เกิน 3 เดือน
ตามอัตราดอกเบี้ยเงินกู้ระยะสั้นในตลาดเงินขณะนั้นๆ

บริษัทฯ มีอัตราส่วนสภาพคล่องทางการเงินดังนี้

อัตราส่วนสินทรัพย์หมุนเวียนต่อหนี้สินหมุนเวียน (current ratio) เท่ากับ 3.13 ต่อ 1 เท่า
และอัตราส่วนสภาพคล่องหมุนเร็ว (quick ratio) เท่ากับ 2.60 ต่อ 1 เท่า
แสดงถึงความสามารถในการเปลี่ยนสินทรัพย์สภาพคล่องเป็นเงินสด
เพื่อจะสามารถชำระหนี้สินหมุนเวียนได้อย่างครบถ้วน แล้วยังมีสภาพคล่องส่วนเกินเหลืออยู่อีก 1.60
เท่า แสดงถึงบริษัทฯ และบริษัทย่อยมีสภาพคล่องทางการเงินอย่างเพียงพอ

เรื่องลูกหนี้และเจ้าหนี้ บริษัทฯ มีระยะเวลาการเก็บหนี้เฉลี่ยอยู่ที่ 62 วัน ซึ่งใกล้เคียงกับปีที่แล้วคือ
59 วัน และใกล้เคียงกับระยะเวลาที่บริษัทฯ ให้เครดิตเทอมกับลูกค้า
ส่วนระยะเวลาการชำระหนี้ให้เจ้าหนี้เฉลี่ยอยู่ที่ 41 วัน ซึ่งน้อยกว่าปีที่ผ่านมาเล็กน้อยคือ 46 วัน
ซึ่งอยู่ในระยะเวลาที่ได้รับเครดิตจากเจ้าหนี้
ส่วนเรื่องวงจรเงินสดตั้งแต่จ่ายซื้อวัตถุดิบรวมกับเวลาที่ขายสินค้าถึงวันที่ได้รับเงินค่าขายสินค้าเป็นเวลา
33 วัน ซึ่งใกล้เคียงกับปีที่แล้วคือ 31 วัน ต่อ 1 รอบ เสมือนหนึ่งบริษัทฯ
และบริษัทย่อยมีวงจรเงินสดประมาณ 11 รอบ ใน 1 ปี

อัตราส่วนความสามารถในการชำระดอกเบี้ยอยู่ที่ 36.56 เท่า แสดงถึงบริษัทฯ
และบริษัทย่อยมีกระแสเงินสดหมุนเวียนอย่างเพียงพอ
ในการชำระดอกเบี้ยให้เจ้าหนี้ได้อย่างครบถ้วน

14.4.4 ความสามารถในการจัดหาแหล่งเงินทุนเพิ่มเติม

บริษัทฯ ยังมีแหล่งเงินทุนเพิ่มเติมจากสถาบันการเงิน คือ วงเงินกู้ระยะสั้นที่ยังไม่ได้ใช้ คงเหลือ
วงเงินกู้ยีมดังกล่าวไม่น้อยกว่า 900 ล้านบาท
ซึ่งเป็นประเภทเงินกู้ประเภทตั๋วสัญญาใช้เงินระยะสั้นไม่เกิน 3 เดือน และประเภทเมื่อทวงถาม

14.4.5 ปัจจัยที่อาจมีผลกระทบต่อ credit rating

บริษัทฯ มีแหล่งที่มาของเงินจากเงินทุนของส่วนของผู้ถือหุ้น ประเภทหุ้นสามัญเท่านั้น ไม่มีออกหุ้นกู้
หรือตราสารหนี้อันใด จึงไม่มีการจัดลำดับ credit rating
ดังนั้นจึงไม่มีปัจจัยที่อาจมีผลกระทบต่อการจัดอันดับความน่าเชื่อถือแต่อย่างใด

14.4.6 ความสามารถในการชำระหนี้และการปฏิบัติตามเงื่อนไขการกู้ยืม Covenant

บริษัทย่อย มีการกู้ยืมเงินจากสถาบันการเงิน เป็นประเภทเงินกู้ระยะยาว
ซึ่งมีกำหนดระยะเวลาการชำระคืนทุก 6 เดือน หรือ ทุก 1 ปี ตั้งแต่ปี 2555 ถึงปี 2561
ทั้งนี้มีเงื่อนไขทางการเงินบางประการ ที่ต้องปฏิบัติตามสัญญา คือ
การดำรงอัตราส่วนหนี้สินต่อส่วนของผู้ถือหุ้น รวมทั้งข้อจำกัดในการจำหน่าย จ่าย โอน
ทรัพย์สินที่มีความสำคัญต่อการดำเนินงานของบริษัทย่อย
เมื่อพิจารณาถึงการปฏิบัติตามเงื่อนไขดังกล่าว
บริษัทย่อยสามารถปฏิบัติตามเงื่อนไขการกู้ยืมดังกล่าวทุกประการ
ในส่วนของความสามารถในการชำระหนี้นั้น ณ วันที่ 31 ธันวาคม 2557 ตามงบการเงินรวม
บริษัทฯ และบริษัทย่อย มีเงินกู้ยืมระยะยาวทั้งสิ้น 537.8 ล้านบาท
แต่มีเงินสดและรายการเทียบเท่าเงินสดรวม 2,871.09 ล้านบาท ดังนั้น
จึงมีความสามารถในการชำระหนี้ทั้งหมดทันทีอย่างเพียงพอ
ไม่มีปัจจัยที่คาดว่าจะทำให้ไม่สามารถปฏิบัติตามเงื่อนไขการกู้ยืมเงินได้
รวมทั้งไม่มีผลกระทบต่อการจ่ายเงินปันผลแต่ย่างใด

14.5 ภาระผูกพันด้านหนี้สิน (Contractual Obligations)
และการบริหารจัดการภาระนอกงบดุล (Off-Balance Sheet Arrangements)

บริษัทฯ และบริษัทย่อย มีหนี้สินแบ่งเป็นหนี้สินหมุนเวียน ซึ่งมีภาระจะต้องชำระภายใน 1 ปี
เช่นเจ้าหนี้การค้า และหนี้สินไม่หมุนเวียน ซึ่งมีภาระผูกพันในระยะเวลามากกว่า 1 ปี เช่น
เงินกู้ยืมระยะยาว สัญญาเช่าทางการเงิน สำรองผลประโยชน์ระยะยาวของพนักงาน
และหนี้สินไม่หมุนเวียนอื่น โดยมีจำนวนเงินของหนี้สินไม่หมุนเวียนรวม 769.62 ล้านบาท
ทั้งนี้หนี้สินแต่ละประเภท มีระยะเวลาต้องชำระเงินแตกต่างกันตามแต่ละลักษณะ เช่น
เงินกู้ยืมระยะยาว มีภาระผูกพันต้องชำระตามกำหนดข้อตกลงในสัญญาเงินกู้ สัญญาเช่าทางการเงิน
มีภาระผูกพันต้องชำระตามจำนวนงวดที่ระบุไว้ตามสัญญา สำรองผลประโยชน์ระยะยาวของพนักงาน
มีภาระผูกพันต้องจ่ายให้พนักงานเมื่อพนักงานลาออกหรือเกษียณ ตามระเบียบข้อบังคับ
และตามกฎหมาย เป็นต้น

รายละเอียดของภาระผูกพันแต่ละประเภท ได้เปิดเผยไว้ ตามหมายเหตุประกอบงบการเงิน ดังนี้

+---------------------------+------------------------------------------+
| ประเภทภาระผูกพัน            | รายละเอียดตามหมายเหตุประกอบงบการเงิน        |
|                           | จำนวนเงิน                                 |
|                           |                                          |
|                           | รวมทั้งระยะเวลาการชำระ ปรากฏตามหัวข้อต่างๆ    |
+---------------------------+------------------------------------------+
| ภาระผูกพันด้านหนี้สินระยะยาว    | หัวข้อ 22 เรื่อง สำรองผลประโยชน์ระยะยาวพนักงาน |
|                           |                                          |
| ภา                        | หัวข้อ 20 เรื่อง เงินกู้ระยะยาว                 |
| ระผูกพันด้านสัญญาเช่าทางการเงิน |                                          |
|                           | หัวข้อ 21 เรื่อง หนี้สินตามสัญญาเช่าทางการเงิน     |
| ภ                         |                                          |
| าระผูกพันด้านสัญญาเช่าดำเนินการ | หัวข้อ 32.2 เรื่อง                           |
|                           | ภาระผูกพันเกี่ยวกับสัญญาเช่าดำเนินงาน            |
| ภาระผูกพันด้านการซื้อ          |                                          |
|                           | หัวข้อ 32.3 เรื่อง                           |
| ภาระผูกพันด้านหนี้สินอื่นๆ        | ภาระผูกพันตามสัญญาการซื้อวัตถุดิบล่วงหน้า          |
|                           |                                          |
|                           | หัวข้อ 32.1 เรื่อง ภาระผูกพันเกี่ยวกับรายจ่ายฝ่ายทุน |
+---------------------------+------------------------------------------+

14.6 ปัจจัยหรือเหตุการณ์ที่จะมีผลต่อฐานะการเงินหรือการดำเนินงานในอนาคต

( Forward looking )

ตามที่ธุรกิจหลักของบริษัทฯ คือการลงทุนในธุรกิจต่างๆ ดังนั้น
รายได้หลักคือเงินปันผลจากบริษัทที่ไปลงทุน
ซึ่งมีทั้งการลงทุนภายในประเทศและการลงทุนภายนอกประเทศ
ปัจจัยหรือเหตุการณ์ที่จะมีผลกระทบต่อฐานะการเงิน หรือผลการดำเนินงานในอนาคต คือ

(1) ผลตอบแทนจากการลงทุนไม่เป็นไปตามที่คาดการณ์ ซึ่งมีสาเหตุมาจากหลายปัจจัย
ที่ทำให้บริษัทที่ไปลงทุนเหล่านั้น ประสบผลขาดทุน หรือกำไรน้อยกว่าที่คาดการณ์ เช่น

- สภาวะเศรษฐกิจทั้งภายในประเทศ และต่างประเทศ ในช่วงปี 2557 ต่อเนื่องปี 2558
สภาวะเศรษฐกิจของประเทศไทยชะลอตัว อุตสาหกรรมหลายอย่างมียอดขายลดลง
ทำให้คำสั่งซื้อชิ้นส่วนประกอบสินค้าลดลง เช่น ชิ้นส่วนพลาสติกประกอบรถยนต์ เป็นต้น
เศรษฐกิจต่างประเทศแถบยุโรปยังไม่ฟื้นตัว ทำให้ปี 2557
ยอดการขายส่งออกกลุ่มสิ่งทอมียอดขายลดลง ในส่วนของปี 2558
ขึ้นกับความสามารถในการพยายามปรับราคาขาย ถ้าหากมีการปรับราคาขายได้บ้าง
ก็อาจมีผลกระทบกับผลการดำเนินงานไม่มากนัก

- อัตราค่าแรงของประเทศไทย มีราคาแพงกว่าประเทศคู่แข่ง ทำให้ต้นทุนสูงกว่าคู่แข่ง
แต่การปรับราคาสินค้าทำได้ยาก กำไรขั้นต้นจึงลดลง

- การเปลี่ยนแปลงวิธีการคำนวณรายได้ของโรงไฟฟ้าที่บริษัทลงทุนในประเทศไทย
ตามมาตรฐานการบัญชีใหม่ เรื่องธุรกิจสัมปทานบริการ และการตีความเรื่องสัญญาเช่า
อาจทำให้กำไรไม่เป็นไปตามแผนเดิม ซึ่งมีผลกระทบถึงการลดลงของกำไรสุทธิ และการจ่าย
เงินปันผลให้บริษัท

(2) การขยายการลงทุนในการเพิ่มประเภทธุรกิจใหม่ ปี 2557
มีการซื้อธุรกิจโรงแรมเข้ามาใหม่ในกลุ่มบริษัท ต้องมีรายจ่ายฝ่ายทุนเพิ่มประมาณ 200 ล้านบาท
เพื่อรักษาและปรับปรุงให้ลักษณะทางกายภาพของห้องพักอยู่ในระดับดี รักษาระดับความเป็น 5 ดาว
และเพื่อให้แข่งขันในอุตสาหกรรมในระดับเดียวกันได้ ดังนั้น ในช่วงต้นๆ ต้องมีค่าใช้จ่าย
ค่าเสื่อมราคาสูง มีแนวโน้มทำให้ผลประกอบการช่วงต้นไม่ดีเท่าที่ควร
ต้องอาศัยระยะเวลาพอสมควร จึงจะมีผลตอบแทนในรูปของเงินปันผลได้ อย่างไรก็ตาม
ฝ่ายบริหารได้ติดตามผลการดำเนินงานอย่างสม่ำเสมอ และหาลู่ทางให้มีรายได้เพิ่ม

14.7 ข้อมูลเพิ่มเติมเกี่ยวกับการแปลงค่างบการเงิน

บริษัทฯ มีการจัดทำงบการเงินรวม โดยต้องทำงบการเงินบริษัทต่างประเทศ
ที่ใช้สกุลเงินตราต่างประเทศ มาแปลงค่าเป็นเงินบาท
อัตราแลกเปลี่ยนที่ใช้ในการแปลงค่างบการเงิน 3 ปีย้อนหลัง ปรากฏดังนี้

+---------+---------+---------+---------+---------+---------+---------+
| สกุลเงิน  | อัตร     |         |         |         |         |         |
|         | าแลกเปล |         |         |         |         |         |
|         | ี่ยนที่ใช้ใน |         |         |         |         |         |
+---------+---------+---------+---------+---------+---------+---------+
|         | งบดุล    |         |         | งบกำ    |         |         |
|         |         |         |         | ไรขาดทุน |         |         |
+---------+---------+---------+---------+---------+---------+---------+
|         | ปี 2557  | ปี 2556  | ปี 2555  | ปี 2557  | ปี 2556  | ปี 2555  |
+---------+---------+---------+---------+---------+---------+---------+
| RMB     | 5       | 5       | 4       | 5       | 5       | 4       |
|         | .285300 | .394000 | .901800 | .294563 | .219413 | .902213 |
| HKD     |         |         |         |         |         |         |
|         | 4       | 4       | 3       | 4       | 4       | 3       |
| TWD     | .243600 | .223200 | .942800 | .203750 | .099575 | .954050 |
|         |         |         |         |         |         |         |
|         | 1       | 1       | 1       | 1       | 1       | 1       |
|         | .037950 | .093950 | .054900 | .058238 | .074288 | .053050 |
+---------+---------+---------+---------+---------+---------+---------+

ทั้งนี้ งบการเงินของบริษัทฯ ผู้สอบบัญชี ได้ตรวจสอบแล้ว และแสดงความเห็นอย่างไม่มีเงื่อนไข